KIRJALLINEN KYSYMYS P-0840/01 esittäjä(t): Christopher Huhne (ELDR) komissiolle. Arvopaperikomitea ja kansallinen lainsäädäntö.



Virallinen lehti nro 318 E , 13/11/2001 s. 0132 - 0133



KIRJALLINEN KYSYMYS P-0840/01 esittäjä(t): Christopher Huhne (ELDR) komissiolle (13. maaliskuuta 2001) Aihe: Arvopaperikomitea ja kansallinen lainsäädäntö Lamfalussyn johtama viisaiden komitea ehdotti äskettäin arvopaperikomitean perustamista. Voiko komissio luetella jäsenvaltiot, joissa kansallisten lainsäädäntäelinten tasolla on säädetty hallinnollisten määräysten, täytäntöönpanosäädösten tai delegoidun lainsäädännön antamisesta, ja voiko komissio kuvailla parlamentaarisen valvonnan järjestelmää kussakin tapauksessa? Voiko komissio erityisesti ilmoittaa, onko lainsäädäntäelimellä oikeus kumota toimivaltaisen valvontaelimen hyväksymiä hallinnollisia määräyksiä joko myönteisen tai kielteisen päätösmenettelyn perusteella (eli äänestää määräysten hyväksymisestä tai annettujen määräysten kumoamisesta)? Frederik Bolkesteinin komission puolesta antama vastaus (26. huhtikuuta 2001) Komissio ei ole tehnyt virallista selvitystä asiasta, mutta komission tämänhetkisten arvopaperilainsäädäntöä koskevien tietojen mukaan kaikkien jäsenvaltioiden kansallisessa lainsäädäntöjärjestelmässä on jonkin verran toimivallan siirtoa koskevia säännöksiä. Toimivallan siirtäminen perustuu yleensä kansallisten parlamenttien hyväksymään puitelainsäädäntöön. Toimivalta voidaan myöntää: - hallitukselle (esimerkiksi Belgiassa, Espanjassa ja Ranskassa) - valtiovarainministeriölle (esimerkiksi Espanjassa, Luxemburgissa, Itävallassa ja Suomessa) - riippumattomille kansallisille valvontaviranomaisille (joita ovat esimerkiksi Espanjan Comisión Nacional del Mercado de Valores, Italian Consob ja Yhdistyneen kuningaskunnan Financial Services Authority). Joissakin tapauksissa puitelainsäädännössä annetaan hallitukselle tai valtiovarainministeriölle oikeus siirtää toimivalta edelleen riippumattomille kansallisille valvontaviranomaisille (joita ovat esimerkiksi Ranskan Commission des Opérations de Bourses ja Espanjan Comisión Nacional del Mercado de Valores). Säädökset, joita hallitus, ministeriöt tai kansalliset valvontaviranomaiset hyväksyvät niille siirretyn toimivallan mukaisesti, ovat yleensä velvoittavia ja tulevat voimaan sen jälkeen, kun ne on julkaistu. Parlamenttien noudattama yleisvalvonta vaihtelee sekä jäsenvaltioittain että sen mukaan, mille elimelle toimivalta on siirretty. Siirretyn toimivallan yleisvalvontavaltuudet vaihtelevat jäsenvaltioittain. Jäsenvaltioiden lainsäädäntöjärjestelmissä annetaan kansallisille parlamenteille mahdollisuus siirtää toimivalta toimeenpanovaltaa käyttäville ja/tai valvontaviranomaisille. Kansallisilla parlamenteilla on tällöin yleensä oikeus varmistaa, että siirrettyä toimivaltaa ei käytetä parlamentin hyväksymässä alkuperäisessä säädöksessä tarkoitetun soveltamisalan ulkopuolella. Jäsenvaltioilla on asiassa monenlaisia toimintatapoja. Siirretyn toimivallan käyttö edellyttää joissakin tapauksissa, että hallitus, valtiovarainministeriö tai riippumaton kansallinen valvontaviranomainen noudattaa määrättyä menettelyä (esimerkiksi Espanjassa kansallisen riippumattoman valvontaviranomaisen neuvoa-antavan komitean on raportoitava hallituksen, valtiovarainministeriön ja kyseisen valvontaviranomaisen laatimista ehdotusluonnoksista sen varmistamiseksi, että menettelyssä on kuultu kolmansia osapuolia, joiden etua asia koskee). Parlamentit myös valvovat vaatimusten noudattamista. Esimerkiksi Belgiassa ja Ranskassa hallitus voi siirtää toimivaltaa arvopaperikomitealle. Valtiovarainministeriön on hyväksyttävä virallisesti asetukset, joita annettaessa on sovellettu siirrettyä toimivaltaa, ennen kuin ne tulevat voimaan.